Country-legende in hospitaal ná hartaanvalClive Bruce (Foto: Facebook) Die country-legende Clive Bruce, ook bekend as die “Midnight Cowboy”, sterk tans in ŉ Gautengse hospitaal aan nadat hy ŉ hartaanval gehad het. Die sanger se bestuurder, Mara van den Bergh, het die nuus op sosiale media bevestig. Volgens Van den Bergh is Bruce (72) Dinsdagaand na ŉ hospitaal gehaas nadat hy borspyne gekry het. “Ek is oornag daar gehou en het ŉ angiogram gehad Dinsdagaand. Dit het getoon dat my koronêre are baie verdik is en dat dit te ernstig is om ŉ stent te oorweeg,” het die sanger via die Country Legends Facebook-groep gesê. “Die torakale chirurg het met my gesels en verduidelik dat ŉ operasie noodsaaklik is. Dit sal volgende week plaasvind. Intussen moet ek vir ŉ kort tydperk ná die operasie in die hospitaal bly.” Bruce was destyds bekend as aanbieder van die country-musiekprogramme Sing Country en Rewind. Hy het ook in sy loopbaan van sowat vyf dekades die verhoog gedeel met country-sangers soos Lance James, Barbara Ray, Bobby Angel, Billy Forest en Sally Vaughn. Virginia Lee is sy stiefma. “Namens die Country Legends en sy kantoor, wens ons Clive alle sterkte toe met sy operasie. Hy is altyd in ons gebede. Word gou gesond, Midnight Cowboy, en ons sal gou weer op die pad wees,” het Van den Bergh op die Country Legends Facebook-blad geskryf. Bruce het in Desember verlede jaar ook ŉ noodoperasie ondergaan nadat hy ŉ abdominale aorta-aneurisme opgedoen het.